MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

								

Číslo materiálu: _____/2014

K bodu programu

Návrh na schválenie zámeru predaja nebytového priestoru č. 12 - v bytovom dome súp. č. 2137 zapísaného na LV č. 5111, kat. úz. Žilina 

Materiál obsahuje: 				      		Materiál prerokovaný:

1.	Návrh na uznesenie					Mestská rada, komisia finančná,
2.	Dôvodová správa						komisia ÚP
3.	Mapový podklad
4.	Fotodokumentácia 					

Predkladá: 

Ing. Igor Choma
primátor

Zodpovedný za vypracovanie:

JUDr. Jakub Ulaher, PhD., LL.M.
vedúci odboru právneho a majetkového

Žilina, marec 2014

NÁVRH NA UZNESENIE

Uznesenie č.__/2014

Mestské zastupiteľstvo v Žiline

I.	schvaľuje

1.	zámer predaja nehnuteľnosti nachádzajúcej sa v Žiline, k. ú. Žilina, a to nebytový priestor č. 12 zapísaný na LV č. 5111 vo vchode č. 1 na prízemí bytového domu súp. č. 2137, postavený na parc. č. KN-C 6644 – zastavané plochy a nádvoria o výmere 1316 m2 na ul. Antona Bernoláka, vrátane spoluvlastníckeho podielu na spoločných častiach a spoločných zariadeniach domu a spoluvlastníckeho podielu k pozemku – parc. č.  KN-C 6644 vo výške 1740/50891, formou obchodnej verejnej súťaže s nasledovnými podmienkami:
a)	účastník súťaže predloží svoj návrh obsahujúci navrhovanú výšku ceny nehnuteľnosti, pričom minimálna výška ceny akceptovanej zo strany Mesta Žilina je stanovená podľa ceny určenej znaleckým posudkom
b)	Mesto Žilina ako vyhlasovateľ obchodnej súťaže si vyhradzuje právo zmeniť uverejnené podmienky súťaže alebo súťaž zrušiť. Mesto Žilina si vyhradzuje právo odmietnuť všetky predložené návrhy,
c)	návrhy budú podávané osobne alebo do podateľne MsÚ,
d)	lehota na podávanie návrhov minimálne do 15 dní od zverejnenia oznámenia o vyhlásení obchodnej verejnej súťaže na úradnej tabuli, v tlači a na internetovej stránke mesta,
e)	do 10 dní od uplynutia lehoty na doručenie ponúk sa uskutoční výber víťaznej ponuky elektronickou aukciou,
f)	lehota na oznámenie vybraného návrhu  do 14 dní od konania najbližšieho zasadnutia Mestského zastupiteľstva po vyhodnotení návrhov
g)	pri vyhodnocovaní predložených návrhov bude rozhodujúcim kritériom navrhovaná výška ceny nehnuteľnosti

DÔVODOVÁ SPRÁVA

V zmysle ustanovenia § 4 ods. 3 písm. k) zákona č. 369/1990 Zb. o obecnom zriadení ako aj článku 8 a 9 Zásad hospodárenia a nakladania s majetkom Mesta Žilina sa predkladá návrh na schválenie zámeru predaja nehnuteľnosti nachádzajúcej sa v Žiline, k. ú. Žilina, a to nebytový priestor č. 12 zapísaný na LV č. 5111 vo vchode č. 1 na prízemí bytového domu súp. č. 2137, postavený na parc. č. KN-C 6644 – zastavané plochy a nádvoria o výmere 1316 m2 na ul. Antona Bernoláka, vrátane spoluvlastníckeho podielu na spoločných častiach a spoločných zariadeniach domu a spoluvlastníckeho podielu k pozemku – parc. č.  KN-C 6644 vo výške 1740/50891 formou obchodnej verejnej súťaže.

V zmysle článku 8 ods.1 Zásad hospodárenia a nakladania s majetkom Mesta Žilina návrh na predaj majetku mesta v prípadoch podliehajúcich schváleniu mestským zastupiteľstvom sa podáva mestskému zastupiteľstvu, pričom je potrebné vymedziť a presne identifikovať majetok, ktorý sa má predať.
V súlade s článkom 9 ods. 2 Zásad hospodárenia a nakladania s majetkom Mesta Žilina ak mestské zastupiteľstvo na svojom zasadnutí schváli zámer predaja majetku na základe obchodnej verejnej súťaže spolu s jej podmienkami mestský úrad zabezpečí:
a) oznámenie o zámere predať vec z majetku mesta na základe verejnej obchodnej súťaže a zverejnenie podmienok obchodnej verejnej súťaže na úradnej tabuli mesta a na internetovej stránke mesta
b) oznámenie zámeru predať vec z majetku mesta formou verejnej obchodnej súťaže v regionálnej tlači spolu s uvedením miesta, kde sú zverejnené podmienky tejto súťaže.

Predmetná nehnuteľnosť - nebytový priestor č. 12, sa nachádza v bytovom dome súp. č. 2137, postavený na parc. č. KN-C 6644 – zastavané plochy a nádvoria o výmere 1316 m2 na ul. Antona Bernoláka. Nebytový priestor je v LV č. 5111, k. ú. Žilina zapísaný v podobe zostatkového podielu podlahovej plochy v dome súp. č. 2137, ktorá je vo vlastníctve Mesta Žilina ako priestor č. 12 (iný nebytový priestor) vo vchode č. 1 na prízemí, čo nie je v súlade so skutkovým stavom. Pri obhliadke bolo zistené, že nebytový priestor je situovaný na 5. poschodí (najvyššom 6 nadzemnom podlaží) uvedeného bytového domu, ktorý bol pôvodne projekčne pripravený a tiež pôvodne vybudovaný ako priestor ateliéru. V minulosti bol priestor čiastočne stavebne upravený vybudovaním murovaných a drevených priečok a neoficiálne využívaný na bývanie ako dve 2-oj izbové bytové jednotky o výmere podlahovej plochy: 53,56 m2 a 67,17 m2. 

Priestor bol  dlhodobo neobývaný, je v zlom technickom stave  a náklady na rekonštrukciu by boli pre mesto finančne náročné. Taktiež sa jedná o atypickú bytovú jednotku  svojím usporiadaním aj polohou, z uvedeného  dôvodu je odpredaj priestoru najvyhovujúcejšie riešenie.

Hodnota nehnuteľnosti bola stanovená Znaleckým posudkom č. 8/2014 vypracovaným Ing. Pavlom Raškom dňa 23.01.2014 na sumu 41.400,-€.

Vzhľadom na uvedené sa najvhodnejším prostriedkom javí obchodná verejná súťaž v zmysle ustanovenia §281 Obchodného zákonníka formou elektronickej aukcie. Po schválení predkladaného zámeru a rámcových podmienok súťaže mestským zastupiteľstvom bude vyhlásená obchodná verejná súťaž vrátane všetkých formálno-procesných náležitostí a po jej vyhodnotení bude výsledok predložený a odporučený mestskému zastupiteľstvu, ktoré rozhodne, ktorý návrh bude prijatý a realizovaný. 

Výsledkom obchodnej verejnej súťaže budú konkrétne návrhy jednotlivých záujemcov, z ktorých následne mestské zastupiteľstvo vyberie po odporučení výberovej komisie najvhodnejšie riešenie. Vyhlasovateľ obchodnej verejnej súťaže si môže v zmysle ustanovenia § 287 ods. 2 Obchodného zákonníka vyhradiť právo neprijať žiaden návrh, t.j. nebude viazaný povinnosťou nejaký návrh vybrať. Rozhodujúcim kritériom pri vyhodnotení predložených návrhov bude navrhovaná výška ceny nehnuteľnosti. 

Dopad navrhovaného je z pohľadu rozpočtu Mesta Žilina kladný.	

Materiál je v súlade so Štatútom mesta Žilina a právnymi predpismi Slovenskej republiky.

Materiál bol prerokovaný v Mestskej rade, komisii finančnej a komisii ÚP s odporučením schváliť ho.
MAPOVÝ PODKLAD